ད་དུང་འདིར་ལྷག་པར་དུ་གསལ་བཤད་བྱེད་ཐུབ་པའི་བུད་མེད་ཅིག་ནི།དབྱངས་ཅན་ལྷ་མོ་མཆོག་སྟེ།ཁོ་མོའི་གླུ་སྐད་ཧ་ལམ་ཨ་རིའི་རྒྱལ་ཁམས་ཧྲིལ་བོ་དང་ཨོ་སི་ཁྲི་ལི་ཡ།ཡུ་རོབ་བཅས་སུ་ཁྱབ་ཡོད་པ་དང༌།མི་རྣམས་ཀྱིས་ཁོ་མོའི་ཐད་ཀྱི་གནས་ཚུལ་འགོད་སྐབས་ཁ་བྱང་ལ་འདི་ལྟར་བཀོད་འདུག་སྟེ།༼བུད་མེད་འདིས་ང་ཚོའི་འཛམ་གླིང་ལ་འགྱུར་བ་བཏང་སོང་༽དང་༼བུད་མེད་འདིས་ང་ཚོར་བོད་བརྗེད་དུ་བཅུག་མ་སོང་༽སོགས་དང༌།ལོ་འགའི་སྔོན་ཨོ་སི་ཁྲུ་ལི་ཡར་བསྡུས་པའི་འཛམ་གླིང་གི་ཆེས་ལེགས་པའི་གླུ་བ་གླུ་མའི་འགྲན་བསྡུར་ཁྲོད་མི་དྲུག་ལ་རྟགས་མ་ཐོབ་པའི་ནང་ཁོ་མོ་ཚུད་ཡོད་པ་རེད།མི་ཚང་མས་ངོ་ཤེས་པའི་གླུ་མ་ཟླ་སྒྲོན་མཆོག་གོ་སླ་བའི་གླུ་གཞས་གཏོང་མཁན་ཞིག་དང་མི་རིགས་ཀྱི་ལས་དོན་སྒང་དཀའ་ལས་རྒྱག་མཁན་ཞིག་ཀྱང་ཡིན་ཞིང༌།གཞན་སྔར་བོད་གཞུང་ཟློས་གར་ཁང་དུ་འཁྲབ་སྟོན་པ་གནང་མྱོང་པའི་ཆོས་སྐྱིད་མཆོག་ནི་བོད་ཀྱི་རོལ་དབྱངས་སམ།མངའ་རིས་ནས་དབུས་གཙང་ལ་དར་བའི་སྟོད་གཞས་དང་དུས་རབས་བཅུ་བདུན་པ་ནས་དར་བའི་ནང་མ་སོགས་ལ་ཉམས་ཞིབ་གཏིང་ཟབ་ཡོད་མཁན་ཞིག་ཡིན་པར་མ་ཟད།དམངས་ཁྲོད་ཀྱི་གླུ་གཞས་ལྷ་མོའི་རྣམ་ཐར་དང་ཁམས་ཁུལ་གྱི་འབའ་གཞས།ཨ་མདོའི་རྡུང་ལེན་སོགས་ལའང་འཚོལ་ཞིབ་ཀྱིས་ལག་ལེན་དང༌།ཁོ་མོའི་གླུ་ངག་སྙན་ཞིང་ཡིད་བརྙན་གྱིས་ཕྱུག་པོའི་གསུང་སྐད་དེས་སྲོལ་རྒྱུན་གླུ་གཞས་ཀྱི་རྩ་བ་མཐུད་འཛིན་བྱེད་བཞིན་ཡོད།